Sámediggi oaivvilda ahte dan dihte go Stuorradiggi lea mearridan Finnmárkku ja Romssa fylkkaid oktii časkit, de ferte Finnmárkolága rievdadit. Leat guokte beali maid earenoamážit ferte vuhtiiváldit:

1. Ferte mearrádusain presiseret ahte Finnmárkku fylka rievdaduvvo nu ahte čájeha Finnmárkku geográfalaš guovllu.   
  
2. Ferte sihkkarastit demokráhtalaš struktuvrra mii dahká ahte leat finnmárkulaččat ieža geat válljejit FEFO-stivrra áirasiid.   
  
Čuoggá 1 sáhttá rievdadit nu ahte justere § 1 sániid nu ahte čujuhit «ovddeš Finnmárkku fylkka» geográfalaš guvlui.   
  
Dasto evttoha Sámediggi ahte § 7 rievdaduvvo nu ahte 2. teakstaoassái, maŋŋá 1. cealkaga lasiha cealkaga «Leat dušše áirasat geat ásset guovllus mii gullá ovddeš Finnmárkku fylkii geat sáhttet evttohit ja jienastit go stivraáirasat válljejuvvojit. Dat guoská sihke Sámediggái ja Romssa ja Finnmárkku fylkii».  
  
Dát čuovvuluvvo maiddái gorrelohkoválgga ektui, ja § 8 evttohuvvo rievdaduvvot. Evttohuvvo lasihit maŋŋá 1. cealkaga: «Gorrelohkoválga galgá meroštallojuvvot áirasiid ektui geat ásset ovddeš Finnmárkku fylkkas».

Sámedikki mielas lea riekta ahte jus Finnmárkkuopmodat máksá oasusvuoittu, de galget ruđat šaddat Finnmárkku ássiide ávkin.